Ρον (νομός)

Γεωγραφικά στοιχεία

Ο νομός Ρον είναι μέρος της περιοχής της Ωβέρνης-Ρον-Αλπ.  Έχει έκταση 2.715 τετραγωνικά χιλιόμετρα. Διοικητικά αποτελείται από 2 διαμερίσματα και περιλαμβάνει 208 κοινότητες. Ο πληθυσμός του νομού είναι 454.654 κάτοικοι (στην απογραφή του 2016).
Συνορεύει στα βόρεια με το νομό Σον-ε-Λουάρ, ανατολικά με το νομό Αιν, προς τα νοτιοανατολικά με τη μητρόπολη της Λιόν και το νομό Ιζέρ και προς τα δυτικά με το νομό Λουάρ.
Προσωρινή πρωτεύουσα είναι η Λιόν.
Το υψηλότερο σημείο του νομού είναι στο όρος Σαιν-Ριγκώ με υψόμετρο 1.009 μέτρα.
Εκτός της κοιλάδας του Ροδανού και των ανατολικών πεδιάδων της Λιόν, ο νομός Ρον περιλαμβάνει όρη μεσαίου ύψους: το βόρειο τμήμα της επικράτειας καταλαμβάνεται από τα όρη του Μπωζολαί και νοτιοδυτικά από τα όρη του Λιονναί, όρη του Μασίφ Σαντράλ, οι βορειοανατολικές πλαγιές του. 
Οι κοινότητες που περιβάλλουν τη μητρόπολη της Λιόν είναι μέρος της αστικής περιοχής της Λιόν.
Δύο κύριοι ποταμοί διασχίζουν το νομό, ο Ροδανός και ο Σον, οι οποίοι συμβάλουν στη Λιόν. Μετά τη δημιουργία της μητρόπολης της Λιόν, ο Ροδανός διασχίζει το έδαφος του νομού μόνο για 5 χιλιόμετρα, κατάντη της Λιόν. Ο Ροδανός χρησιμεύει επίσης ως σύνορο με το νομό Ιζέρ.
Γεωφυσικός χάρτης του νομού Ρον. Γεωφυσικός χάρτης του Μασίφ Σαντράλ, η περιοχή του νομού Ρον στα βορειοανατολικά της οροσειράς.

Κλίμα

Το κλίμα του νομού είναι ημι-ηπειρωτικό, με εναλλασσόμενες επιρροές από μεσογειακά, ηπειρωτικά και ωκεάνια κλίματα. Οι χειμώνες είναι αρκετά δριμείς, συχνά με ισχυρούς παγετούς και ισχυρές χιονοπτώσεις, και τα καλοκαίρια είναι ζεστά και ηλιόλουστα.
Ο άνεμος φυσά συχνά: ο βόρειος άνεμος γίνεται αισθητός τακτικά από το βόρειο τμήμα της κοιλάδας του Ροδανού και ο νότιος άνεμος φυσάει συχνά και μερικές φορές βίαια, προαναγγέλοντας συνήθως βροχοπτώσεις από τα νοτιοδυτικά.

Δημογραφία

Από το 2015 που αποσπάστηκε από το νομό η μητρόπολη της Λιόν, η οποία συγκέντρωνε τα τρία τέταρτα του πληθυσμού του νομού Ρον, ο πληθυσμός του νομού ανέρχεται σε 454.654 κατοίκους (2016). Το νοτιοανατολικό τμήμα του νομού υπάγεται πλέον στη μητροπολιτική περιοχή της Λιόν.
Στον υπόλοιπο νομό, οι κύριες μητροπολιτικές περιοχές είναι των κοινοτήτων Βιλφράνς-συρ-Σον και Ταράρ.

Οικονομία

Η οικονομία του νομού Ρον επηρεάζεται σε μεγάλο βαθμό από τη μητρόπολη της Λιόν, η οποία φιλοξενεί έναν μεγάλο βιομηχανικό τομέα, χημικό, πετροχημικό, αυτοκινητοβιομηχανίες. Οι βιομηχανίες υψηλής τεχνολογίας όπως η βιοτεχνολογία, η ανάπτυξη λογισμικού, τα βιντεοπαιχνίδια και οι υπηρεσίες διαδικτύου αυξάνονται επίσης. Άλλοι σημαντικοί τομείς περιλαμβάνουν την ιατρική έρευνα και την τεχνολογία, τα μη κερδοσκοπικά ιδρύματα και τα πανεπιστήμια. 
Η τοπική οικονομία στηρίζεται επίσης στην παροχή υπηρεσιών, που απασχολεί ένα μεγάλο μέρος του εργατικού δυναμικού.
Το βόρειο τμήμα του νομού και ιδιαίτερα η περιοχή Μπωζολαί, είναι μάλλον αγροτικό και φημίζεται για τα κρασιά του. Η αμπελοκαλλιέργεια ασκείται επίσης στα νοτιοδυτικά του νομού, στις πλαγιές των βουνών του Λιονναί και εκείνων του Κοντριέ.
Το Άνω Μπωζολαί στηρίζεται οικονομικά και στην εκμετάλλευση του ξύλου, την κτηνοτροφία και την τυροκομία.
Η κύρια τουριστική περιοχή του νομού είναι το Μπωζολαί με τα παγκοσμίου φήμης κρασιά και τα χωριά με χρυσές πέτρες.

Αξιοθέατα-Τουρισμός

Καλές τέχνες, αρχαιολογία, επιστήμη, τεχνογνωσία, τοπική ιστορία: ο νομός Ρον διατηρεί τα ίχνη της ιστορίας του και είναι μια περιοχή ιστορίας και παραδόσεων. Η Λιόν και η θαυμάσια αρχιτεκτονική της κληρονομιά, το Σαιν-Ρομαίν-αν-Γκαλ με τα ρωμαιογαλατικά ερείπια, η περιοχή Μπωζολαί και τα όμορφα χρυσαφένια χωριά, η διατηρητέα φύση των βουνών του Λιονναί, τα μεσαιωνικά κάστρα, οι εκκλησίες και τα μοναστήρια καθώς και οι αμπελώνες τον καθιστούν ένα αναμφισβήτητο προορισμό.